Man gevonnis wat grens met bykans R1,8 m wou oorsteekNicolas Fouché,(Foto: Verskaf) Die 25-jarige Nicholas Fouché wat verlede jaar by die Stockpoort-grenspos in hegtenis geneem is nadat hy met sowat R1,75 miljoen die grens na Botswana wou oorsteek, is Dinsdag tot vyf jaar tronkstraf gevonnis. Fouché is op ’n aanklag van geldwassery tot vier jaar gevangenisstraf gevonnis wat vir vyf jaar opgeskort is op voorwaarde dat hy nie tydens dié tydperk aan dieselfde oortreding skuldig bevind word nie. Hy is op ŉ aanklag van die oortreding van die regulasies vir valutabeheer tot vyf jaar direkte gevangenisstraf gevonnis. Die twee vonnisse sal gelyklopend uitgedien word. Fouché was op 7 Augustus verlede jaar van Gauteng na Botswana op pad toe owerhede by die Stockpoort-grenspos, digby Lephalale, hom voorgekeer het. “Hulle het hom gevra of hy iets aan die doeane-amptenare wil verklaar voordat hy die grens na Botswana gaan oorsteek, en sy antwoord was dat daar niks was om te verklaar nie,” aldus Mashudu Malabi-Dzhangi, woordvoerder van die Nasionale Vervolgingsgesag (NVG) in Limpopo. Die owerhede het daarna sy huurmotor deursoek en toe op die sak vol banknote in die kattebak afgekom. Hy is summier in hegtenis geneem. Malabi-Dzhangi sê Fouché het skuld op geldwassery en die oortreding van die regulasies vir valutabeheer, beken, waarna die hof hom skuldig bevind het. “Die aanklaer, adv. Sammy Mogoshi, het gesê die oortredings is goed georkestreer deurdat Fouché met ŉ huurvoertuig van Gauteng gereis het, wat dui op ŉ hoë vlak van beplanning.” Mogoshi het in die hof gesê dit was duidelik dat die beskuldigde vir ŉ goed georganiseerde sindikaat gewerk het. Fouché het ŉ paar keer in die hof verskyn en is vroeër op borgtog van R150 000 vrygelaat voordat hy skuldig bevind is. Die R1,75 miljoen is aan die staat verbeur.